《贺新郎 其一 催花呈赵云舍》
宋代·刘埙

办著春游费。奈狂风吹寒，禁定满城花事。天暝云深时度雨。

院落秦筝未试。倩谁趱、杏娇桃媚。韶色三停今过一，只淡黄杨柳装愁思。

芳径滑，绣窗闭。

玉炉闷炷香温被。忆去年、匆匆胜赏，梦沈烟水。遥望秋千新彩索，难把旧痕重系。

待暖入、香红十里。别拥双鸾迎素月，教明年、不恨今憔悴。

莺共燕，汝知未。

作者简介：刘埙（壎xūn 1240-1319）字起潜，号水云村。学者称水村先生。江西南丰人。南丰著名文人隐士刘镗之侄。宋末元初学者、诗人、评论家。